Ο **Ίντριτ Φορτούζι** (αλβανικά: *Indrit Fortuzi*, 23 Νοεμβρίου 1973, Τίρανα) είναι Αλβανός πρώην διεθνής ποδοσφαιριστής που αγωνιζόταν στις θέσεις του επιθετικού και του μεσοεπιθετικού. Κατά τη διάρκεια της αθλητικής του καριέρας έπαιξε στα πρωταθλήματα της Αλβανίας και της Ελλάδας, ενώ μετά την απόσυρσή του από την ενεργό δράση ακολούθησε τον τομέα της προπονητικής. Ακόμη, ασχολήθηκε για ένα διάστημα με την πολιτική σε τοπικό επίπεδο καταφέρνοντας να εκλεγεί δήμαρχος στο 9ο Δημοτικό Διαμέρισμα της πόλης των Τιράνων.

Ποδοσφαιρική καριέρα
--------------------

### Ξεκίνημα

Ο Φορτούζι ξεκίνησε την επαγγελματική του καριέρα από τη Ντιναμό Τιράνων με την οποία πραγματοποίησε τις πρώτες του συμμετοχές στην Α΄ Κατηγορία τη σεζόν 1990/91. Στη Ντιναμό έμεινε μέχρι το 1993 πετυχαίνοντας 13 τέρματα σε 60 αγώνες για το πρωτάθλημα. Ακολούθως μεταπήδησε στην ΚΦ Τίρανα με την οποία πανηγύρισε την κατάκτηση τριών συνεχόμενων πρωταθλημάτων (από το 1995 μέχρι το 1997) και δύο κυπέλλων (τις σεζόν 1994 και 1996). Επιπλέον τη σεζόν 1994/95 κατέλαβε τη δεύτερη θέση του πίνακα των σκόρερ του πρωταθλήματος, σημειώνοντας 18 τέρματα (τρία λιγότερα από τον Άρμπεν Σέχου της Λουφτετάρι) και συμμετείχε για πρώτη φορά σε ευρωπαϊκή διοργάνωση, συγκεκριμένα στο Κύπελλο Κυπελλούχων όπου με δικό του χατ-τρικ τα Τίρανα απέκλεισαν στον προκριματικό γύρο τη λευκορωσική Φάντοκ Μπομπρούισκ επικρατώντας με 3-0 στο Στάδιο Κεμάλ Στάφα (στο πρώτο ματς η αλβανική ομάδα είχε ηττηθεί με 4-1).

### Πρώτο πέρασμα από Ελλάδα

Τον Ιανουάριο του 1998, προερχόμενος από ένα παραγωγικό πρώτο μισό της σεζόν με 15 γκολ σε 12 συμμετοχές στο αλβανικό πρωτάθλημα, μεταγράφηκε στον Απόλλωνα Αθηνών, ομάδα που συμμετείχε στην Α΄ Εθνική της Ελλάδας. Με την ολοκλήρωση των αγωνιστικών υποχρεώσεων, ο Φορτούζι είχε ένα γκολ σε 15 συμμετοχές. Την αγωνιστική περίοδο 1998/99 είχε περιορισμένο χρόνο συμμετοχής καθώς έχασε ορισμένα παιχνίδια στην αρχή του πρωταθλήματος λόγω τραυματισμού στους κοιλιακούς, ενώ τον Απρίλιο του 1999 βρέθηκε θετικός σε χρήση απαγορευμένης ουσίας (νανδρολόνη), υπόθεση για την οποία ωστόσο αθωώθηκε λίγους μήνες αργότερα με το σκεπτικό πως χρησιμοποίησε για λόγους υγείας φάρμακο που περιείχε τη συγκεκριμένη ουσία. Τη σεζόν 1999/2000 έλαβε μέρος σε 29 αγώνες πρωταθλήματος σκοράροντας μια φορά, στις καθυστερήσεις της εκτός έδρας αναμέτρησης με τον ΠΑΟΚ στο γήπεδο της Τούμπας, δίνοντας στον Απόλλωνα τον βαθμό της ισοπαλίας.

### Επιστροφή στα Τίρανα

Ο υποβιβασμός του Απόλλωνα στο τέλος της σεζόν είχε ως αποτέλεσμα την επιστροφή του Φορτούζι στην Αλβανία και την ΚΦ Τίρανα. Κατά τη δεύτερη θητεία του στην ομάδα των Τιράνων διακρίθηκε ξανά για τις επιθετικές του ικανότητες. Την πρώτη του χρονιά κέρδισε με μεγάλη διαφορά τον τίτλο του πρώτου σκόρερ του πρωταθλήματος πετυχαίνοντας 31 τέρματα και κατέκτησε το εγχώριο κύπελλο, σκοράροντας άλλες έξι φορές στην εν λόγω διοργάνωση. Την επόμενη σεζόν αναδείχτηκε εκ νέου πρώτος σκόρερ του πρωταθλήματος και κυπελλούχος Αλβανίας  - πετυχαίνοντας το νικητήριο γκολ στον τελικό με αντίπαλο τη Ντιναμό Τιράνων - και κατόπιν πανηγύρισε την κατάκτηση δύο συνεχόμενων πρωταθλημάτων (2003 και 2004).

### Ηρακλής

Τον Ιανουάριο του 2005 ο Φορτούζι επέστρεψε στο ελληνικό πρωτάθλημα για λογαριασμό του Ηρακλή. Την 18η αγωνιστική πέτυχε το γκολ της νίκης (1-0) στο τοπικό ντέρμπι κόντρα στον ΠΑΟΚ σκοράροντας λίγα λεπτά μετά την είσοδό του στον αγωνιστικό χώρο, ενώ σημείωσε άλλα πέντε γκολ μέχρι την ολοκλήρωση του πρωταθλήματος, συμπεριλαμβανομένου και ενός στο έτερο ντέρμπι της Θεσσαλονίκης κόντρα στον Άρη, το οποίο ωστόσο διεκόπη οριστικά μετά από εισβολή οπαδών του κιτρινόμαυρων με το σκορ 1-2 υπέρ του Ηρακλή, στον οποίο κατακυρώθηκε εν συνεχεία το παιχνίδι. Μετά τη διακοπή, ο Φορτούζι δήλωσε πως τις παραμονές του αγώνα δεχόταν απειλές από αγνώστους. Τον Σεπτέμβριο του 2005 υπέστη σοβαρό τραυματισμό (ρήξη προσθίου χιαστού) σε αγώνα κόντρα στον ΟΦΗ, χάνοντας το υπόλοιπο της σεζόν 2005/06. Επανεμφανίστηκε στους αγωνιστικούς χώρους τον Νοέμβριο του 2006 στο κρίσιμο εκτός έδρας παιχνίδι εναντίον της Λάρισας για την 11η αγωνιστική, πετυχαίνοντας το μοναδικό τέρμα της αναμέτρησης στο τελευταίο λεπτό των καθυστερήσεων, χάρη στο οποίο ο Ηρακλής πήρε την πρώτη του νίκη για εκείνη τη σεζόν. Η ολοκλήρωση των αγωνιστικών υποχρεώσεων τον βρήκε με ένα γκολ και μια ασίστ σε 9 συμμετοχές.

### Επαναπατρισμός

Το καλοκαίρι του 2007 αποχώρησε από τον Ηρακλή και επέστρεψε στην ΚΦ Τίρανα σημειώνοντας επτά γκολ στο πρωτάθλημα. Παράλληλα, πέτυχε άλλα δύο τέρματα για τον θεσμό του κυπέλλου, συμμετέχοντας και στον τελικό της διοργάνωσης όπου τα Τίρανα ηττήθηκαν με 2-0 από τη Βλάζνια. Μετά την ολοκλήρωση των αγωνιστικών υποχρεώσεων αποσύρθηκε από την ενεργό δράση.

### Εθνική ομάδα

Ο Φορτούζι διετέλεσε διεθνής με την Εθνική Ελπίδων της χώρας του. Πραγματοποίησε το ντεμπούτο του στην Εθνική ανδρών της Αλβανίας το 1992, ενώ αγωνίστηκε για τελευταία με το εθνόσημο το 2002 σε φιλική αναμέτρηση με την Ανδόρρα. Μέτρησε συνολικά 25 συμμετοχές, σκοράροντας μια φορά σε εντός έδρας φιλικό κόντρα στη Φινλανδία (1-1) τον Ιανουάριο του 2002.

### Υστεροφημία και ατομικές διακρίσεις

Ο Φορτούζι είναι ο πρώτος σκόρερ στην ιστορία της ΚΦ Τίρανα στα πλαίσια του αλβανικού πρωταθλήματος, αλλά και των ευρωπαϊκών διοργανώσεων (με 10 τέρματα), ενώ αναδείχτηκε για δύο συνεχόμενες σεζόν (2001 και 2002) πρώτος σκόρερ της Α΄ Αλβανίας. Επιπλέον, το γκολ που πέτυχε τον Νοέμβριο του 2006 με τη φανέλα του Ηρακλή στην εκτός έδρας νίκη επί της ΑΕΛ ψηφίστηκε το 2012 από τους φιλάθλους της ελληνικής ομάδας ως το καλύτερο στην ιστορία του συλλόγου. Κατά τη διάρκεια της καριέρας του ήταν γνωστός με το προσωνύμιο «πουλί» (αλβανικά: *zogu*).

Προπονητής
----------

Μετά το τέλος της ποδοσφαιρικής του καριέρας, ο Φορτούζι διετέλεσε βοηθός προπονητή στην ΚΦ Τίρανα. Κατόπιν, έχοντας αποκτήσει διπλώματα προπονητικής UEFA B και UEFA A, ανέλαβε τη σεζόν 2008/09 την τεχνική ηγεσία της Σκεντερμπέου Κορυτσάς, με την ομάδα να πετυχαίνει εν τέλει την άνοδο στην Ανώτερη Κατηγορία. Αργότερα διετέλεσε προπονητής στα τμήματα υποδομής της ΚΦ Τίρανα, ενώ μετά την αποχώρησή του από την Αλβανία εργάστηκε ως βοηθός προπονητή στους ProStars FC, σύλλογο που συμμετέχει στις μικρές κατηγορίες του καναδικού ποδοσφαίρου.

Πέρα από το ποδόσφαιρο
----------------------

Ο Φορτούζι είναι παντρεμένος με τη Γιουνίντα Φορτούζι, με την οποία έχει αποκτήσει δύο παιδιά. Το 2011 ενεπλάκη στην τοπική αυτοδιοίκηση και εξελέγη δήμαρχος του 9ου Δημοτικού Διαμερίσματος των Τιράνων ως υποψήφιος του Δημοκρατικού Κόμματος. Στα τέλη του 2015 εγκατέλειψε οικογενειακώς την Αλβανία μετά από καταγγελίες εναντίον της συζύγου του για εξαπάτηση πελατών του ταξιδιωτικού της γραφείου μέσω της έκδοσης πλαστών εισιτηρίων. Παράλληλα, σύμφωνα με δημοσιεύματα του αλβανικού Τύπου, ο ίδιος αντιμετώπιζε σοβαρά οικονομικά προβλήματα εξαιτίας χρεών που προήλθαν από τυχερά παιχνίδια. Toν Μάιο του 2017 η σύζυγός του καταδικάστηκε από αλβανικό δικαστήριο σε 3,5 χρόνια φυλάκισης για απάτη.

Παραπομπές
----------

1. 1 2  «Indrit Fortuzi». *fshf.org* (στα Αγγλικά). FSHF. Ανακτήθηκε στις 21 Απριλίου 2020.
2. 1 2  «Ο Φορτούζι έγινε… Δήμαρχος (Video)». *thessports.gr*. ThesSports. 17 Ιανουαρίου 2015. Ανακτήθηκε στις 21 Απριλίου 2020.
3. 1 2  Hoxha, Eva (14 Νοεμβρίου 2014). «Indrit Fortuzi: Klasa të mbipopulluara në njësinë nr.9, një shkollë e re, emergjente». *shekulli.com.al* (στα Αλβανικά). Shekulli. Ανακτήθηκε στις 21 Απριλίου 2020. [*νεκρός σύνδεσμος*]
4. 1 2 3  «Indrit Fortuzi». *national-football-teams.com* (στα Αγγλικά). National Football Teams. Ανακτήθηκε στις 21 Απριλίου 2020.
5. ↑  King, Ian (27 Οκτωβρίου 2001). «Albania 1994/95». *rsssf.com* (στα Αγγλικά). The Rec.Sport.Soccer Statistics Foundation. Ανακτήθηκε στις 21 Απριλίου 2020.
6. ↑  «Tirana-Bobruisk 3-0». *uefa.com* (στα Αγγλικά). UEFA. Αρχειοθετήθηκε από το πρωτότυπο στις 7 Απριλίου 2004. Ανακτήθηκε στις 18 Απριλίου 2020. CS1 maint: Unfit url (link)
7. ↑  Παναγόπουλος, Ανδρ. (8 Φεβρουαρίου 1998). «Οι μεταγραφές του Γενάρη». *rizospastis.gr*. Ριζοσπάστης. Ανακτήθηκε στις 21 Απριλίου 2020.
8. ↑  «Ο Αλβανός Φορτούζι στον Απόλλωνα». *tanea.gr*. ΤΑ ΝΕΑ. 13 Ιανουαρίου 1998. Ανακτήθηκε στις 21 Απριλίου 2020.
9. ↑  Mastrogiannopoulos, Alexander (26 Απριλίου 2003). «Greece 1997/98». *rsssf.com* (στα Αγγλικά). Rec.Sport.Soccer Statistics Foundation. Ανακτήθηκε στις 21 Απριλίου 2020.
10. ↑  «Με Φορτούζι». *tanea.gr*. ΤΑ ΝΕΑ. 8 Οκτωβρίου 1998. Ανακτήθηκε στις 21 Απριλίου 2020.
11. ↑  Παπαδόπουλος, Παν. (20 Μαΐου 2001). «Η ανοιχτή πληγή της ντοπαρισμένης μπάλας». *tovima.gr*. Το Βήμα Online. Ανακτήθηκε στις 21 Απριλίου 2020.
12. ↑  Κουκούλογλου, Βαγγέλης Α. (28 Απριλίου 1999). «Ο Φορτούζι του Απόλλωνα βρέθηκε ντοπέ». *tanea.gr*. ΤΑ ΝΕΑ. Ανακτήθηκε στις 21 Απριλίου 2020.
13. ↑  «Με ερωτηματικά». *tanea.gr*. ΤΑ ΝΕΑ. 22 Ιουνίου 1999. Ανακτήθηκε στις 21 Απριλίου 2020.
14. ↑  «"Αθώα περιστερά" ο Φορτούζι». *rizospastis.gr*. Ριζοσπάστης. 22 Ιουνίου 1999. Ανακτήθηκε στις 21 Απριλίου 2020.
15. ↑  «Championship 1999-00 National Division: APOLLON ATHINON (Total Stats After 34 days)» (στα Αγγλικά). Galanis Sports Data. Ανακτήθηκε στις 21 Απριλίου 2020. [*νεκρός σύνδεσμος*]
16. ↑  Ρεπανάς, Αντώνης (17 Ιανουαρίου 2000). ««Σήκω και φύγε»». *tanea.gr*. ΤΑ ΝΕΑ. Ανακτήθηκε στις 21 Απριλίου 2020.
17. 1 2  Nappi, Giovanni (17 Σεπτεμβρίου 2001). «Albania 2000/01». *rsssf.com* (στα Αγγλικά). Rec.Sport.Soccer Statistics Foundation. Ανακτήθηκε στις 21 Απριλίου 2020.
18. ↑  Nappi, Giovanni (19 Οκτωβρίου 2002). «Albania 2001/02». *rsssf.com* (στα Αγγλικά). The Rec.Sport.Soccer Statistics Foundation. Ανακτήθηκε στις 21 Απριλίου 2020.
19. ↑  «ΗΡΑΚΛΗΣ: Αισιόδοξος ο Φορτούζι». *sport-fm.gr*. ΣΠΟΡ FM 94.6. 4 Ιανουαρίου 2005. Ανακτήθηκε στις 21 Απριλίου 2020.
20. ↑  «"Ροπαλιά" Ηρακλή στον ΠΑΟΚ». *hri.org*. ΕΡΑ. 13 Φεβρουαρίου 2005. Ανακτήθηκε στις 21 Απριλίου 2020.
21. ↑  Πουλούτσης, Μπάμπης (13 Φεβρουαρίου 2005). «Δια... ποδός Φορτούζι». *sport-fm.gr*. ΣΠΟΡ FM 94.6. Ανακτήθηκε στις 21 Απριλίου 2020.
22. ↑  Ρεπανάς, Αντώνης (16 Μαΐου 2005). «Έρημος ο Άρης...». *tanea.gr*. ΤΑ ΝΕΑ. Ανακτήθηκε στις 21 Απριλίου 2020.
23. ↑  Δουλαβέρας, Σπύρος (26 Σεπτεμβρίου 2005). «ΗΡΑΚΛΗΣ: «Πάγωσαν» με Φορτούζι». *sport-fm.gr*. ΣΠΟΡ FM 94.6. Ανακτήθηκε στις 21 Απριλίου 2020.
24. 1 2  «Φορτούζι και Μπουμπένκο έσπασαν το …ρόδι για τον Ηρακλή στην Λάρισα». *in.gr*. In.gr. 19 Νοεμβρίου 2006. Ανακτήθηκε στις 21 Απριλίου 2020.
25. ↑  «Ίντριτ Φορτούζι». *slgr.gr*. Super League Ελλάδα. Ανακτήθηκε στις 21 Απριλίου 2020.
26. ↑  Καραΐνδρος, Σταύρος (24 Αυγούστου 2007). «ΗΡΑΚΛΗΣ 2007-08». *contra.gr*. Contra. Ανακτήθηκε στις 21 Απριλίου 2020.
27. ↑  Nappi, Giovanni (12 Σεπτεμβρίου 2008). «Albania 2007/08». *rsssf.com* (στα Αγγλικά). Rec.Sport.Soccer Statistics Foundation. Ανακτήθηκε στις 21 Απριλίου 2020.
28. ↑  «Albania (1992)». *national-football-teams* (στα Αγγλικά). National Football Teams. Ανακτήθηκε στις 21 Απριλίου 2020.
29. ↑  «Albania vs. Finland (1:1)». *national-football-teams.com* (στα Αγγλικά). National Football Teams. Ανακτήθηκε στις 18 Απριλίου 2020.
30. ↑  «Albania's biggest European success stories». *uefa.com* (στα Αγγλικά). UEFA. 16 Οκτωβρίου 2015. Ανακτήθηκε στις 21 Απριλίου 2020.
31. ↑  «"Këpucët e Arta" të Shqipërisë, nga Refik Resmja te Iir Përnaska». *telegraf.al* (στα Αλβανικά). Gazeta Telegraf. 14 Μαΐου 2014. Ανακτήθηκε στις 29 Μαΐου 2020.
32. ↑  «Ηρακλής: Καλύτερο το γκολ του Φορτούζι». *onsports.gr*. Onsports. 20 Δεκεμβρίου 2012. Ανακτήθηκε στις 21 Απριλίου 2020.
33. 1 2  «FOTO/ Zbulohet Indrit Fortuzi, shikoni ku ka përfunduar "Zogu" i bardhebluve». *panorama.com.al* (στα Αλβανικά). Panorama. 17 Νοεμβρίου 2018. Ανακτήθηκε στις 21 Απριλίου 2020.
34. ↑  Βλάχος, Δημήτρης (27 Νοεμβρίου 2008). «ΙΝΤΡΙΝΤ ΦΟΡΤΟΥΖΙ: Ένας φίλος από τα παλιά». *makthes.gr*. Μακεδονία. Ανακτήθηκε στις 26 Μαΐου 2020.
35. ↑  «Fortuzi: Skënderbeu ia del, kroatët s'janë ata të Oto Bariçit». *panorama.com.al* (στα Αλβανικά). Panorama. 18 Αυγούστου 2015. Ανακτήθηκε στις 21 Απριλίου 2020.
36. 1 2  «ProStars FC - Indrit Fortuzi». *league1ontario.com* (στα Αγγλικά). League1 Ontario. Ανακτήθηκε στις 21 Απριλίου 2020.
37. ↑  Alimemaj, Jola (25 Νοεμβρίου 2015). «Akuza për mashtrim të klientëve me biletat, "zhduket" Fortuzi». *shekulli.com.al* (στα Αλβανικά). Shekulli. Ανακτήθηκε στις 19 Απριλίου 2020. [*νεκρός σύνδεσμος*]
38. ↑  «Indrit Fortuzi "zhduket" me familjen, humbi shuma të mëdha në bixhoz». *panorama.com.al* (στα Αλβανικά). Panorama. 25 Νοεμβρίου 2015. Ανακτήθηκε στις 19 Απριλίου 2020.
39. ↑  «3.5 vite burg për gruan e ish- futbollistit të njohur». *telegraf.al* (στα Αλβανικά). Gazeta Telegraf. 19 Μαΐου 2017. Ανακτήθηκε στις 18 Απριλίου 2020.

Εξωτερικοί σύνδεσμοι
--------------------

* «Indrit Fortuzi». *fshf.org* (στα Αγγλικά). FSHF. Ανακτήθηκε στις 21 Απριλίου 2020.
* «Indrit Fortuzi». *national-football-teams.com* (στα Αγγλικά). National Football Teams. Ανακτήθηκε στις 21 Απριλίου 2020.






|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |